گکھڑ خاندان

گکھڑ خاندان (1005ء تا 1765ء) پوٹھوہار کا نمایاں قبائلی و سیاسی خاندان تھا جس کے بارے میں روایت ہے کہ یہ تقریباً آٹھ سو سال تک اس خطے میں مطلق العنان حیثیت سے حکمران رہا۔ اس مدت کے دوران پوٹھوہار کی معاشی سرگرمیاں بیرونی منڈیوں سے مربوط رہیں، جن میں دہلی، لاہور، کابل، پشاور اور کشمیر شامل تھے۔ چونکہ اُس زمانے میں سکوں کی قدر عموماً ان کی دھات کے وزن کے مطابق سمجھی جاتی تھی، اس لیے پوٹھوہار میں رائج بہت سے سکے انہی تجارتی علاقوں سے لا کر استعمال کیے جاتے تھے۔ اس کے علاوہ جواہرات کی تجارت بھی مقامی کاروبار کا حصہ بیان کی جاتی ہے۔

روایات کے مطابق گکھڑ سرداران اس پورے عرصے میں مضبوط خود مختاری رکھتے تھے۔ مؤرخ محمد قاسم فرشتہ، گرفن اور ڈیلمارک کے بقول گکھڑ اکثر سلاطینِ دہلی کے ساتھ برسرِ پیکار رہتے تھے، جس کے باعث اُن کے ساتھ باقاعدہ تجارتی تعلقات قائم نہ ہو سکے۔

جن گکھڑ سرداروں کے سکوں کا ذکر ملتا ہے اُن میں امیر گل محمد خان، سلطان سارنگ خان، سلطان آدم خان اور سلطان مقرب خان شامل ہیں۔ سینہ بہ سینہ روایت کے مطابق گکھڑ شہزادیاں جب بیاہی جاتی تھیں تو اُن کے ساتھ سونا اور چاندی بوریوں میں، والد کے نام کے سکوں کی صورت میں، ٹھپا لگا کر یا ڈھال کر بھیجا جاتا تھا۔ بعض سونے کے سکے خصوصاً سلطان مقرب خان کے ضرب کردہ بتائے جاتے ہیں۔

یہ بھی روایت ہے کہ سکھوں کے خلاف ایک جنگ میں سلطان مقرب خان نے تانبے کے سکے توپوں میں استعمال کر دیے، جبکہ سونے اور چاندی کے سکے سکھ یا اُن کے بعض ساتھی لوٹ کر لے گئے اور بعد میں انھیں پگھلا کر نئے سکے ڈھال لیے گئے۔

 زوال 
گکھڑ طویل مدت تک علاقہ پنڈی، جہلم اور ہزارہ پر حکمران رہے اور مقامی طور پر دوسری قوموں کے ساتھ ان کی آویزش اور نزاع بھی جاری رہا لیکن سلطان مقرب خان کے عہد تک یہ عروج کی انتہائی بلندیوں تک پہنچ چکے تھے۔ سلطان مقرب کی مہر پر یہ کندہ ہے۔ ۔ اور احمد شاہ ابدالی کے عہد میں ان کے اقتدار کی حدیں چناب سے تجاوز کر چکی تھیں لیکن سلطان مقرب کو 1765ء میں گجر سنگھ بھنگی سے مقابلے میں شکست کھانا پڑی۔ سلطان مقرب کے بعد باہمی نا چاقی کی بنا پر یہ رُو بہ زوال ہوئے۔ یہاں تک کہ سردار بدھ سنگھ سَندھ والیہ اور راجہ گلاب سنگھ نے گکھڑ راجوں شادماں خان اور میرو خان کو قید و بند میں ڈال دیا اور سردار ملکھا سنگھ راولپنڈی کا حاکم بنا دیا گیا۔

 حوالہ جات 


زمرہ:سنی شاہی سلاسل